
MINISERIE:

Sekretærens hemmeligheter


Cathy Williams

kan huske at hun leste bøker fra Mills & Boon som tenåring, og hun er fortsatt en stor fan nå som hun skriver dem selv. Det beste hun vet, er å skape romantiske og medrivende historier, og hver eneste bok er et nytt eventyr. Cathy bor i London. De tre døtrene – Charlotte, Olivia og Emma – er og har alltid vært hennes største inspirasjonskilder.

 


Sekretærens hemmeligheter

Sekretærens hemmeligheter er en forførende romantikkserie der mektige og enigmatiske milliardærer faller for de intelligente og ambisiøse sekretærene sine. Mens lidenskapen blomstrer, truer skjulte hemmeligheter med å ødelegge alt. Kan man blande forretninger og kjærlighet, eller er det en oppskrift på katastrofe? Dette er første bok i serien.

 


1

«Jeg vekket deg vel ikke …»

Helen Brooks satte seg opp, blunket mot TV-en og kremtet.

«Selvsagt ikke!»

Det var lørdag. Klokken var litt over halv ti, og ja, hun hadde kanskje ikke sovet, men hun hadde definitivt slumret. Men hvorfor ringte sjefen hennes henne litt over halv ti på en lørdagskveld?

Han leste tankene hennes. «For klokken er bare halv ti i London, hvis jeg ikke tar feil. Burde ikke du være ute på byen eller noe?»

Helen hørte fornøyelsen i Gabriels stemme, og hun kunne se ham for seg –  sexy, svarte øyne innrammet av fyldige vipper som de fleste kvinner ville ha drept for, og en kropp som besto av muskler og syndig perfeksjon. Hun hadde jobbet for ham i litt over tre år, og hun visste, bare visste, at det begivenhetsløse livet hennes var en kilde til konstant underholdning for en mann som aldri satt stille.

Han lekte hardt, jobbet hardere og virket som han trivdes helt uten søvn. Når han ikke jobbet, moret han seg med sexy blondiner som alle så ut til å være typebestemte. Og hun burde vite det, for hun hadde møtt en del av dem i tidens løp: storbrystede, åndeløst forførende og alltid ivrige etter å tilfredsstille. Det irriterte henne hvor mye tid hun kastet bort på å tenke på sjefen og hans endeløse parade av nye kjærester. For å være helt ærlig irriterte det henne at hun kastet bort tid på å tenke på mannen i det hele tatt.

«Gabriel, hvorfor ringer du meg en lørdag kveld når du er på ferie i California?»

«Det er dessverre jobbrelatert.»

Helen var øyeblikkelig lys våken.

«Det er lørdag, Gabriel. Alt som har med jobb å gjøre, kan vel vente til etter helgen?» Hun nølte. «Og jeg trodde du var der sammen med … jeg har glemt navnet hennes …»

«Fifi.»

«Å, ja, selvfølgelig – Fifi.» Fifi, som egentlig het Fiona, hadde vært inne i bildet i litt over fire måneder. Helen hadde sendt blomster til henne to ganger, arrangert flere stevnemøter for henne og Gabriel på diverse fancy restauranter, overvåket kjøpet av et ekstremt dyrt armbånd og møtt henne én gang noen uker tidligere, da hun hadde dukket opp uanmeldt på Gabriels kontor.

«Skulle du ikke ha en etterlengtet ferieuke med … Fifi … før du møtte Arturio? Jeg er sikker på at det var det du fortalte meg.»

«Det var planen.»

«Hun blir nok ikke imponert over at du ringer sekretæren din på en lørdag for å diskutere jobb», påpekte Helen.

Hun skrudde av lyden på TV-en og krøllet seg sammen på sofaen.

Hun var tjueåtte år gammel. Kanskje burde hun ha gjort noe mer eventyrlystent, noe morsommere enn å se på TV etter en pastamiddag for én, men hun hadde aldri vært interessert i klubber og barer, og hun hadde aldri sett poenget med å tvinge seg selv til å interessere seg for dem bare fordi hun tilfeldigvis befant seg i London. Hun hadde en liten krets av venninner, og det hendte at hun gikk ut og spiste eller gikk i teateret eller på kino med en av dem. Hvis hun valgte å bli hjemme en lørdagskveld, var det ingenting å bebreide seg for. Den rolige oppveksten i Cornwall hadde staket ut en vei for henne som hun ikke skammet seg over å følge.

Helt til sjefens underholdte stemme kom under huden på henne og fikk henne til å revurdere ting.

Hun fiklet fraværende med ringfingeren, strøk over stedet en forlovelsesring en gang hadde omkranset den og skjøv de påtrengende tankene til siden.

«Vanskelig å si, for hun er ikke her. Det er nok å si at det ikke fungerte mellom oss, og at hun stormet ut tidligere i morges.»

«Ah.»

«Lå det noe dømmende bak det ah-et?»

«Slett ikke. Jeg er lei for at ting ikke gikk etter planen, Gabriel. Men jeg forstår fortsatt ikke hva det har med saken å gjøre.»

Noe dømmende?

Helen ville aldri fortelle sjefen sin nøyaktig hva hun mente om oppførselen hans når det gjaldt kvinner siden det ikke angikk henne, men ja, det hadde helt klart ligget noe dømmende bak kommentaren.

Hun ante ikke hvorfor kvinner var så hjelpeløse når det gjaldt ham, for når man tok bort det vanvittig flotte utseendet og den overdrevne generøsiteten, satt de til syvende og sist igjen med en riking som ikke kunne eller trengte å forplikte seg.

En liten stemme hvisket at det endimensjonale bildet ikke ytet ham rettferdighet, men Helen var god til å vri seg unna den urovekkende tanken på at hun visste så altfor godt hva kvinner så i den syndig vakre og karismatiske sjefen hennes.

Han var den siste typen mann hun ville tillate seg å involvere seg følelsesmessig med, samme hvor kjekk, sjarmerende og rik han var. Irriterende nok nektet kroppen hennes å spille på lag med hodet innimellom, slik at bare tanken på ham kunne sette i gang en kjedereaksjon som satte nervene hennes i spenn.

Som nå, for eksempel. Hun kom opp til overflaten og hørte ham si noe om en ulykke, og hun ba ham straks gjenta det han nettopp hadde sagt. Pulsen hennes økte, og hun rettet seg opp.

«Jeg tok en tur innom treningssenteret etter at hun stakk av, men jeg var visst litt for ambisiøs da jeg valgte manualer. Da jeg løftet den opp, vred jeg håndleddet i samme slengen.»

«Vred du håndleddet?»

«Det er sjokkerende, jeg vet det, men jeg er tross alt bare et menneske.»

«Det er forferdelig. Gjør det vondt?»

«Takk for omtanken. Det ble godt bandasjert av en attraktiv, rødhåret kvinne, og det var heldigvis ikke behov for noe sterkere enn Paracetamol.»

«Du virker ikke så fortvilet over at Fifi har dratt.»

«Det er jeg faktisk ikke.»

Hun hørte at han nølte et øyeblikk i den andre enden av røret og lurte på om han var fristet til å fortelle henne hva som hadde skjedd.

Det hadde han aldri gjort tidligere. Forhold kom og gikk, og som regel fant hun ut av det når blomstene skulle bli sendt til et annet navn på en annen adresse.

Hva han gjorde, var hans sak. De kunne ikke ha vært mer kompatible når det gjaldt jobb. Noen ganger føltes det som om de kunne samarbeide uten å si noe som helst. Når det var sagt, fremstøt for å finne ut mer om privatlivet hennes var ikke velkomne, og det var noe hun hadde vært klar på helt siden hun begynte å jobbe for ham.

Ja, han visste det grunnleggende. Han visste hvor hun var født, hvor hun hadde studert og hva som hadde ført henne til det ruvende kontorbygget hans i City. Alt han visste om henne, hadde stått i den imponerende CV-en hun hadde levert da hun ble intervjuet for over tre år siden.

Men privatlivet hennes? Det visste han ingenting om.

Han visste absolutt ingenting om fyren hun en gang hadde vært forlovet med. Han visste ingenting om hvor perfekt hun hadde trodd at George Brooks var for henne. De hadde gått på samme skole og begynt å date da hun var sytten. Alle vennene deres, for ikke å snakke om foreldrene hans og faren hennes, hadde sett på ekteskapet deres som en selvfølge. I den lille byen i Cornwall, der alle kjente alle, hadde romansen deres vært som tatt fra et eventyr – bare uten den lykkelige slutten.

Det hadde vært det beste for henne – det hadde hun sagt til seg selv tusen ganger. Hvis det ikke hadde vært riktig for ham, ville ekteskapet uansett ha gått i vasken før eller siden. Men det å bli dumpet fikk deg til å sette spørsmålstegn ved din egen verdi, ikke sant?

Hun hadde lagt den miserable tiden bak seg og tatt med seg verdifull lærdom til London.

Hun hadde blitt tøffere. Når det gjaldt menn, hadde hun bygget en mur rundt seg for aldri å bli såret igjen. Fortiden hennes, det knuste hjertet og usikkerheten når det gjaldt menn var ikke til offentlig beskuelse, og definitivt ikke sjefens, som aldri ville forstå hvor hun kom fra.

«Så du har ringt meg fordi …?» Tilbake til arbeidet og kjent terreng.

Gabriels stemme ble mildere. «Arturio er tilfeldigvis i nærheten. Han og kona bestemte seg for å komme tidligere. Han ville ta vingården i øyesyn for å se om druene passer til hans eget kvalitetsprodukt. Som du vet, er det viktig for ham å bevare Diaz-merkevarens hellighet.»

Helen smilte. Det var noe hun og Gabriel hadde diskutert da avtalen om å overta Arturios vingårder i Toscana – et verdig supplement til Gabriels vingårder i California – først hadde blitt brakt opp for godt over et år siden.

Selv om Gabriel var basert i London og alltid hadde vært det, hadde han bånd til California, og deler av den enorme formuen han hadde arvet etter foreldrene sine, hadde vært investert i en vingård der som hadde forfalt i årenes løp.

Gabriel hadde ansatt de rette folkene til å gjøre de rette tingene, investert penger i prosjektet og bestemt seg for å utvide virksomheten så snart de californiske druene var i gang. Han hadde fortalt henne at han hadde bestemt seg for at det å drikke god vin ikke var på langt nær like tilfredsstillende som å se hvordan god vin ble laget, og han hadde straks begynt å se seg om etter en vingård i Italia – landet begge foreldrene hadde forlatt.

Han hadde funnet mer enn han hadde forventet. Jakten hadde ført ham til en familieforbindelse som hadde ligget begravd i årevis. Det viste seg at Arturio var knyttet til Gabriels familie på farssiden, og etableringen av den forbindelsen hadde gitt en god grobunn for Gabriels overtakelse, som ellers sannsynligvis aldri ville ha blitt noe av.

Arturios vinmarker var perfekte, og i løpet av de siste månedene hadde Gabriel blitt mer og mer personlig involvert i anskaffelsen. Helen hadde lest mellom linjene at han hadde fordypet seg i denne forbindelsen til en fortid han aldri hadde utforsket eller visst om, og det hadde blitt så viktig for ham at selv hun var engstelig for at noe skulle sette avtalen i fare.

«Jeg skal komme til poenget. Jeg har fremskyndet det hele med en uke nå som Fifi har dratt tilbake til Storbritannia, og jeg trenger deg her.»

«Men du skulle jo styre hele prosessen selv!»

«Det var da det bare var snakk om innledende skritt, men det virker som om Arturio er ivrig etter en konklusjon. Han vil gjerne fortsette å leve et lykkelig pensjonistliv. Han er tross alt godt over sytti. Hvem kan klandre ham? Selv kan jeg ikke tenke meg noe verre enn å pensjonere meg, men han forteller meg at han har nok barn og barnebarn til å holde ham opptatt de neste hundre årene. Uansett kommer det til å bli en hel del mer detaljert arbeid som må gjøres når klarsignalet er gitt, og det trenger jeg deg til å hjelpe meg med. Det er også begrenset hvor mye jeg kan gjøre med høyre hånd bandasjert de neste par dagene. Jeg er i stand til mye, men jeg har fortsatt ikke blitt tvehendt.»

«Skal jeg komme til California?»

«Du skal komme til California. Har du noen problemer med det?»

«Vel, ikke egentlig …»

«Du har pass, ikke sant?»

«Selvsagt. Ja.»

«Og det er gyldig?»

«Jeg regner med det, ja.»

«Utmerket. Jeg vil at du skal komme slik at vi kan gå gjennom detaljene så fort som mulig. I morgen vil fungere.»

«I morgen?»

«Helen, hvorfor fornemmer jeg en viss nøling? Du blir her i maks tre-fire dager. Jeg har allerede samlet advokatene mine, og selv om det fortsatt gjenstår å få alt på plass, regner jeg ikke med noen problemer i siste liten. Det er bare å delta på noen møter og ta referat.» Han nølte. «Jeg vet det er sent, men jeg skjønner virkelig ikke hva problemet er. Dette er viktig. Hunder og menn må klare seg selv i noen dager. Hva er problemet med det?»

Til tross for sitt fargerike og omskiftelige kjærlighetsliv var han dødelig seriøs når det gjaldt jobben, og Helen visste at han ville gjøre hva som helst for ikke å sette forholdet til den ene personen han samarbeidet så godt med, på spill.

Derfor var han alltid glad for å kunne imøtekomme henne der han kunne. Men det fantes grenser, og hun innså at hun hadde støtt på en av disse grensene nå. Han ville ha henne der, og det var stål i den milde bemerkningen.

«Ingen hunder her», sa hun raskt.

«Og menn?»

«Det raker ikke deg», svarte hun kjølig før hun hørte at han lo lavt. Hun kunne ikke huske om han noen gang hadde spurt henne rett ut om privatlivet hennes. Hadde han det? Kanskje hadde han slengt ut sporadiske spørsmål om hva hun hadde gjort i helgen, men aldri noe om menn. Han hadde et energisk sexliv selv, men hadde han noensinne undret på hennes? Eller trodde han at hun ikke hadde noe, at hun bare satt hjemme og tvinnet tommeltotter?

«Selvfølgelig gjør det ikke det.»

«Du har kanskje ikke noe imot at verden får vite hva du driver med på privaten, men noen av oss er litt mer forsiktige når det gjelder slike ting.»

Det oppsto en talende pause i enden av linjen, og Helen ville gi seg selv et spark bak for å ha falt for fristelsen til å si for mye.

«Jeg … Jeg skal gi deg beskjed om hvilket fly jeg kommer med.» Hun skyndte seg å snakke for å dekke over ubehaget og den pinlige stillheten etter det impulsive utbruddet hennes. «Det er ikke sikkert det er mulig å finne noe på så kort varsel.»

«Det vil ikke være noe problem, Helen. Det er alltid ledige seter på første klasse. Du vet hvor jeg bor. Det mest praktiske vil nok være å booke deg inn på samme hotell. Velg gjerne den dyreste suiten de har. Jeg vil ikke at du skal føle deg ukomfortabel mens du er her borte.»

Var det et snev av sarkasme i den kommentaren?

Helen var et rutinemenneske, og hun likte å holde seg i komfortsonen sin. Ting ville kanskje ha vært annerledes hvis hun ikke hadde mistet moren og lillebroren i en bilulykke da hun var liten. Hun hadde knapt vært åtte år da det skjedde, og det hadde vært en stor sak. Hun hadde lest om det lenge etterpå, bladd gjennom avisutklippene om tragedien på M4, da en lastebil hadde krenget og forårsaket tolv dødsfall.

I etterkant hadde faren blitt en forandret mann. Hun kunne vagt huske en mer avslappet og bekymringsløs mann, men det ble overskygget av en far som, etter å ha mistet kona og sønnen, var blitt så livredd for å miste datteren at han hadde pakket henne inn i bomull og lært henne verdien av aldri å ta sjanser.

«Vær trygg og ikke ta noen sjanser.» Det gjaldt alt, fra det emosjonelle til det fysiske, og Helen, som forgudet faren sin, kunne ikke forestille seg å gå ham imot.

Da hun og George hadde blitt kjærester, kunne ikke faren ha vært lykkeligere. George hadde vært en kjent størrelse, forutbestemt til å bli revisor, til å jobbe i nærmeste by og til å ta seg av Helen på den måten faren hadde ment at hun burde bli tatt vare på.

I ettertid kunne hun se at hun hadde latt seg forføre av visjonen om en trygg fremtid. Hun hadde vært for ung til å forstå at et forhold handlet om mye mer enn å føle seg trygg. Hun hadde vært forelsket i tanken på å være forelsket, og først i ettertid innså hun at det var mye som manglet i forholdet deres; at selv om «trygt» var en god ting, fantes det faktisk noe som het «for trygt».

Å flytte til London for å jobbe hadde vært det største avviket fra alt hun hadde lært i årenes løp, og hun smilte fremdeles når hun tenkte tilbake på farens reaksjon på avgjørelsen hennes. Selv nå var han glad i å advare henne mot alt som kunne lure i mystiske, mørke smug og bak hjørner. Men desillusjonert og desperat etter å oppleve noe nytt, hadde det vært utenkelig for henne å bli i Cornwall og jobbe på et av de lokale kontorene. Hun hadde satt seg på bakbeina, og selv om faren hadde uttrykt den vanlige bekymringen, hadde han gitt etter uten for mye kamp. Han hadde forstått at hun måtte gjøre det for sin egen skyld.

Forholdet til Gabriel fulgte alle reglene hun hadde bestemt seg for å følge. Hun holdt avstand. Hun jobbet hardt og kunne organisere livet hans uten problemer, men grensene mellom dem hadde aldri blitt overskredet.

Hun følte seg komfortabel innenfor de grensene. Dette var første gang han hadde vært på en forretningsreise til utlandet. Når han reiste utenlands, ordnet han stort sett opp selv. Den skadde hånden hans og de fremskyndede forhandlingene med Arturio, hadde gjort det vanskelig for ham, og hun kunne ikke klandre ham for å forvente at hun skulle komme for å hjelpe til.

Likevel var det merkelig skremmende å skulle omgås ham utenfor kontorlokalene i London.

«Selvsagt.»

«Vi har alt på nettet, men sørg for å ta med de fysiske dokumentene også. Arturio har nylig tatt steget inn i det nye århundret. Han delegerer, men her borte flyr han solo, og han vil kanskje se gjennom dem.»

«Det er fint at han er så gammeldags.» Helen smilte skjevt mens hun tenkte på faren som var av samme type.

«Kjærligheten hans til det tradisjonelle stikker dypere enn å ville ha alt på papir», fortsatte Gabriel.

«Hva mener du?»

«Han er en familiemann. Han har et album med bilder av barna og barnebarna sine i dokumentmappen sin – han viste meg det sist vi møttes – og jeg må si at det er noe litt uvant ved å se ansiktene til folk jeg deler blod med. Jeg kan navnet på flere sønner og døtre og deres mange og varierte avkom enn jeg noensinne ville ha trodd var mulig da jeg begynte å se etter en vingård i nærheten av der foreldrene mine ble født.

«For å være helt ærlig, er det en velsignelse at Fifi bestemte seg for å avbryte oppholdet her. Jeg har en følelse av at Arturio ville ha blitt litt forfjamset av henne hvis de hadde møttes. Han har snakket mye om hvor viktig det er med familie og å bevare tradisjoner, og jeg mistenker at Fifi ikke ville ha spilt på lag med det tankesettet.»

«Men du er singel», sa Helen forbauset. «Hva har det med avtalen å gjøre?»

«Ingenting», sa Gabriel. «Han er som han er, og dette er et spirende familiebånd jeg ikke vil ta sjansen på å miste.» Han lo lavt. «Det er en del av meg som tror at båndet til Arturio og familien hans faktisk kan trumfe den tørre, økonomiske handelen av vingården hans. Hvis han velger å tro at jeg er skåret over samme lest som hans egne barn – investert i ekteskap og tassende barneføtter – vil jeg nødig skuffe ham.»

«Han blir sikkert fornøyd med suksessen når du tar over», sa Helen vagt og styrte samtalen behendig bort fra det personlige, selv om hun var bevisst på nysgjerrigheten som sitret inni henne.

Hvorfor hadde den sexy blondinen hans bestemt seg for å dra? Ville ikke et annet land, vakker natur, luksus og Gabriels selskap i nesten en hel uke ha bidratt til å holde henne klistret til stedet? Hadde de kranglet fordi Arturio plutselig hadde dukket opp, og Gabriel hadde forsøkt å holde henne på sidelinjen? Det ville ikke ha falt i god jord. Ut fra det Helen hadde sett, var ikke Fifi en kvinne som ville finne seg i å holde en lav profil for å imøtekomme Gabriel og en forretningsavtale.

«Jeg skal sende deg detaljene om flyet mitt, men du trenger ikke å endre planene du har lagt for dagen. Jeg kan finne veien til hotellet selv og kontakte deg når jeg er framme.»

«Jeg skal sørge for at en sjåfør venter på deg.» Helen hørte den myke, undertrykte latteren hans i røret igjen og bet tennene sammen.

«Perfekt. Da sees vi i morgen. Farvel.» Hun la på før han rakk å si noe mer som kunne gjøre henne urolig.

*

Siden Fifi hadde valgt hotellet, hadde Helen forventet noe stort, moderne, dyrt og upersonlig – noe som lå midt i byen, omgitt av natteliv og støyende turister.

Med forferdelse oppdaget hun at hun ikke kunne ha tatt mer feil. Det var ingen bylys der de var på vei. I stedet stanset limousinen i omgivelser som i skumringen så ut til å være et vidunderlig panorama av hageanlegg avbrutt av ruvende platantrær og duften av sitrus- og olivenlunder.

Hun rullet ned vinduet og pustet inn duften av blomster; sjasmin og magnolia. Alt fortalte henne at Fifi hadde gjort hjemmeleksen sin.

Hun hadde vendt ryggen til det Helen ville ha forventet og gått for noe utenom det vanlige. Ikke et upersonlig, luksuriøst, femstjerners hotell, men … en ranch?  Eller noe som så ut som en ranch.

Hjertet hennes hoppet over et slag.

Dette var mer enn bare avsidesliggende, det var romantisk tenkte hun idet hun gikk ut i den milde kveldsluften.

Hun blunket og snudde seg for å hente kofferten sin som sjåføren hadde løftet ut av bilen, og da hun snudde seg rundt igjen, sto han der – den karismatiske sjefen hennes. Han sto i døråpningen med hendene stukket ned i bukselommene og så nøyaktig ut som den kjekke milliardæren han var, uformelt kledd i hvit kortermet poloskjorte, kremfargede kakibukser og et par solbrune mokasiner.

Helen trakk pusten dypt og gikk mot ham med trillekofferten hun hadde stappet inn arbeidsklær nok til tre dager på slep.

«Du er her.»

«Hvor skulle jeg ellers være?» Hun stanset opp og så på ham, så på skjeggstubbene på haken hans og tenkte at det ikke var dette hun hadde sett for seg da hun bestilte flybilletten. Ikke skjeggstubbene, ikke det uformelle antrekket og ikke de romantiske omgivelsene.

Poloskjorten strammet over brede skuldre, og da hun rev blikket bort fra brystkassen hans, landet de i stedet på de lange beina og den harde, senete kroppen som var sjokkerende attraktiv nå som han ikke var kledd i jobbantrekk. Hun følte seg ør.

«Hvem vet?» Gabriel trakk på smilebåndet. «Etter alle de innledende protestene dine slo det meg at du kanskje ville finne en unnskyldning for å slippe å komme.»

«Det ville jeg aldri gjort.» Helen kremtet, og øynene flakket bort fra den overveldende fysikken hans. «Jeg er her for å jobbe. Det er det jeg får betalt for å gjøre.»

Det rykket i Gabriels lepper.

«Selvsagt er du det.» Han trakk seg tilbake og lot henne gå forbi ham inn i foajeen til det som egentlig var en enetasjes, luksuriøs hytte omgitt av alle slags planter, blomster og løvverk. Det eneste beviset på at dette ikke var noens hus, var resepsjonsområdet i marmor og de to blide, unge jentene som bemannet det. «Hvordan skulle jeg kunne glemme det når du er her i arbeidsklærne dine, klar til å sende e-poster og lese rapporter selv om du nettopp har tilbrakt over ti timer på et fly?»

Det var det ikke noe godt svar på, tenkte Helen.

Hun hadde beveget seg utenfor komfortsonen sin og begynte å føle på et plutselig ubehag, men da han smilte, smilte hun tilbake. Det var sent, hun var trøtt, og i morgen var en ny dag. I morgen ville alt være tilbake i perspektiv. Arbeidet ville stå på dagsordenen. Og denne vanvittig sexy fyren ville forhåpentligvis ha gått tilbake til sin vanlige jobbmodus.

Men dypt inni henne slo en liten kime av nervøs anspenthet rot.

9788284256290.jpg
HARLEQUIN

— CATHY V\ IL Ll\MS
Forfremmelsen
— W
LUCY GORDON
> oversRrifter

'i"

'\/









